
Kollektív döntéseken alapuló alkalmazások megvalósíthatóságának algoritmikus és implementációs kérdései

Az infokommunikációs technológiák gyorsuló fejlődése és az azokon megvalósuló szolgáltatások iránti fokozódó igény egymásra hatásának eredménye, hogy a felhasználók valós időben óriási mennyiségű információhoz férhetnek hozzá, ugyanakkor a technológia lehetőséget biztosít arra is, hogy ők maguk is információt termeljenek, és közvetítsenek, valamint az őket körülvevő környezetüket preferenciájuk szerint közvetlenül formálják.
A közös érdekeltségek formálta (munkahelyi, egyetemi, lakó-, etc) közösségben számos kérdésben az individuális döntéseken alapuló kollektív döntést kell hozni. Ez támogatható infokommunikációs eszközökkel, ahol a kérdések meghirdetése, a szavazatok összegyűjtése és a kollektív döntés meghozatala (döntéselméleti módszerekkel), majd annak kihirdetése a közvetlen mérnöki feladat. Az infokommunikációs technológiákon belül az okostelefonok fejlődése az elmúlt években robbanásszerű növekedésnek indult, új korszakot hozva a mobil infokommunikációs alkalmazások területén. Az okostelefon a felhasználó számára állandó hálózati kapcsolatot biztosít, melyen keresztül bárhol és bármikor közösségi szolgáltatásokhoz férhet hozzá, valamint aktív formálójává válhat az őt körülvevő tartalomnak, szolgáltatásnak, közösségnek, vagy lokális környezetének. A TDK dolgozat fókuszában a kollektív döntéseken alapuló rendszerek megvalósíthatóságának algoritmikus és implementációs kérdései állnak.
A dolgozat a kapcsolódó elméleti és technológiai háttér bemutatását követően két kollektív döntést támogató alkalmazáson keresztül (Timeocracy és Tempocracy) mutatja be a szavazat alapú rendszerek általános architektúráját valamint célalkalmazásonként speciális algoritmikus és implementációs kihívásait. Az implementált alkalmazás valós környezetben végzett tesztelése során hozzáférhető szavazateredmények kiértékelését a dolgozat szintén tartalmazza.



